РЕГЛАМЕНТ (ЕО) № 1413/2007 НА КОМИСИЯТА
от 30 ноември 2007 година
за определяне на коефициента на намаление по отношение на площта на земеделски производител, за която е заявена помощ за енергийни култури за 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1782/2003 на Съвета от 29 септември 2003 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (1), и по-специално член 89, параграф 2 от него,
като има предвид, че:
(1)
В член 89, параграф 1 от Регламент (ЕО) № 1782/2003 се определя максимална гарантирана площ от 2 000 000 ha, даваща право на помощ за енергийните култури, както е установено в член 88 от посочения регламент. Член 89, параграф 2 гласи, че когато площта, за която е заявена помощ, надвишава максималната гарантирана площ, площта на земеделски производител, за която е заявена помощ, се намалява пропорционално за съответната година.
(2)
По силата на член 4 от Регламент (ЕО) № 1973/2004 на Комисията от 29 октомври 2004 г. за създаване на подробни правила за прилагането на Регламент (ЕО) № 1782/2003 на Съвета по отношение на схемите за подпомагане, посочени в дялове IV и IVa от споменатия регламент, и по отношение на използването на земята, която е била оставена под угар за целите на производството на суровини (2) коефициентът на намаление се фиксира преди извършването на плащанията към земеделските производители и не по-късно от 31 януари на следващата година на базата на информация, подадена в съответствие с член 3, параграф 1, буква б) от посочения регламент.
(3)
В съответствие с член 3, параграф 1, буква б) от Регламент (ЕО) № 1973/2004 държавите-членки подадоха до Комисията информация относно общата площ, за която е определена помощ за енергийни култури през 2007 г., предвидена в член 88 от Регламент (ЕО) № 1782/2003. Въз основа на така подадената информация общата площ през 2007 г. се определя на 2 843 450 ha.
(4)
Тъй като посоченият по-горе размер от 2 843 450 ha надхвърля максималната гарантирана площ от 2 000 000 ha, за която може да се отпусне помощ, е необходимо да се определи коефициентът на намаление, приложим спрямо площта на земеделски производител, за която е заявена помощ за 2007 г.
(5)
Мерките, предвидени в настоящия регламент, са в съответствие със становището на Управителния комитет по преките плащания,
ПРИЕ НАСТОЯЩИЯ РЕГЛАМЕНТ:
Член 1
Коефициентът на намаление, приложим към площта на земеделски производител, за която е заявена помощ за енергийни култури за 2007 г. съгласно член 88 от Регламент (ЕО) № 1782/2003, е 0,70337.
Член 2
Настоящият регламент влиза в сила на третия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2007 година.